Publication: Magyar Közlöny
Issue: MK-2001-43 (Year: 2001, Number: 43)
Era: 1990-2004
Section: a 12/2001. (IV. 12.) EüM rendelethez
Paragraph Index: 341

1. A készítmény ellenőrzése céljából egy gyártási tételnek minősül a gyógyszerforma minden olyan mennyiségegysége, amely ugyanazon kiindulási anyagmennyiségből készült, ugyanabban a gyártási és/vagy sterilizálási folyamatban vagy — folyamatos gyártás esetén — a gyógyszerformának egy adott időtartamon belül gyártott mennyiségi egysége. A forgalomba hozatali engedély iránti kérelemnek tartalmaznia kell azokat a vizsgálatokat, melyeket rutinszerűen alkalmaznak minden egyes kiszerelt tétel esetében. Azoknak a vizsgálatoknak a gyakoriságát, melyeket nem végeznek rutinszerűen, szintén meg kell adni. A felszabadítási határértékeket is közölni kell. A forgalomba hozatali engedély iránti kérelemhez csatolt adatoknak és dokumentumoknak be kell mutatniuk a késztermék felszabadítása céljából végzett ellenőrző vizsgálatokat. Ezeket az alábbi követelmények szerint kell benyújtani: A Gyógyszerkönyv gyógyszerformákra, immunszérumokra, vakcinákra és izotóppal jelzett gyógyszerkészítményekre vonatkozó (általános) cikkelyeit kell alkalmazni az azokban leírt készítmények esetében. Az olyan biológiai gyógyszerkészítmények (vakcinák, szérumok, toxinok és allergének, valamint az emberi vérből vagy plazmából származók) esetében, amelyek nem szerepelnek a Gyógyszerkönyvben, a WHO által kiadott irányelvek szolgálnak útmutatásként. Ha olyan vizsgálati eljárások és minőségi követelmények kerülnek alkalmazásra, melyek nem szerepelnek a Gyógyszerkönyvben, bizonyítani kell, hogy a késztermék, ha azt az említett cikkely szerint vizsgálnák, megfelelne az említett Gyógyszerkönyv adott gyógyszerformára vonatkozó minőségi követelményeinek. 1.1. A készítmény (végtermék) általános jellemzése A készítmény vizsgálatai közé tartoznak a termék általános jellemzésére szolgáló vizsgálatok. Ilyenek — amikor elvégezhetők — az átlagos tömeg és az attól való maximális eltérések, mechanikai, fizikai és mikrobiológiai vizsgálatok, érzékszervi jellemzők, fizikai jellemzők mint például a sűrűség, a pH, a refraktiv index stb. Mindezen adatok esetében a standard értékeket és az elfogadható határértéket meg kell adnia a kérelmezőnek. 2001/43. szám A vizsgálatok körülményeit és — ahol szükséges — a használandó műszereket és készülékeket pontosan, részletesen le kell írni, kivéve, ha szerepelnek a Gyógyszerkönyvben. Ugyanez vonatkozik arra az esetre is, ha valamely, a Gyógyszerkönyvben hivatalos módszer az adott esetben nem alkalmazható. A szájon át beadásra kerülő szilárd halmazállapotú gyógyszerformák esetében in vitro vizsgálatokat kell közölni a hatóanyag(ok) felszabadulási, kioldódási sebességének meghatározására. Ezeket a vizsgálatokat olyan — más beadási mód — esetében is el kell végezni, amikor az OGYI ezt szükségesnek ítéli. 1.2. A hatóanyag(ok) azonosítása és meghatározása A hatóanyag(ok) azonosítását és meghatározását vagy egy üzemi gyártási tételből származó reprezentatív minta vagy több adagolási egység egyedi analízisével kell elvégezni. Ha nincs megfelelő indok ettől eltérő határérték alkalmazására, a késztermék hatóanyag-tartalmának maximálisan elfogadható eltérése nem haladhatja meg a ± 5%-ot a gyártás időpontjában. A stabilitási vizsgálatok alapján kell a gyártónak — indoklással — javaslatot tenni a késztermék hatóanyagtartalmának a felhasználhatósági időtartam végén is elfogadható határértékeire. Kivételesen, különösen összetett keverékek esetében, amelyben a nagy számban vagy igen alacsony koncentrációban jelenlévő hatóanyagok elemzése olyan bonyolult vizsgálatot igényel, amelyet nehéz elvégezni minden gyártási tételből, a végtermékben egy vagy több hatóanyag vizsgálatától el lehet tekinteni, azzal a feltétellel, hogy ezek meghatározását a gyártási folyamat közbülső lépéseiben elvégzik, azonban ezeknek az anyagoknak a jellemzését is el kell végezni. Ezt az egyszerűsített eljárást ki kell egészíteni olyan mennyiségi vizsgálati módszerrel, amely lehetővé teszi, hogy az OGYI megítélhesse a gyógyszerkészítmény követelményeknek való megfelelőségét. Ha a fizikai-kémiai módszerek nem adnak megfelelő információt a termék minőségéről, in vitro vagy in vivo biológiai meghatározás szükséges. Ha lehetséges, az ilyen vizsgálat során referencia-anyagot és olyan statisztikai analízist kell alkalmazni, amely lehetővé teszi a megbízhatósági határértékek kiszámolását. Ha ezeket a vizsgálatokat nem lehet elvégezni a késztermékkel, akkor a gyártási folyamat minél későbbi lépésében kell ezeket végrehajtani. Amikor a 2. rész B) bekezdésben bemutatott adatok arra utalnak, hogy a gyártás során a hatóanyag jelentős fokú rámérését alkalmazzák a készítmény gyártása során, ez utóbbi minőségi vizsgálatai közé, ha ez kivitelezhető, fel kell venni a rámért anyagban végbement változások kémiai, sőt — ha szükséges — farmako-toxikológiai vizsgálatát, és lehetőség szerint a bomlástermékek jellemzésére és/vagy meghatározására szolgáló vizsgálatokat. 1.3. A segédanyagok azonosítása és meghatározása Amilyen mértékben szükséges, legalább a segédanyagok azonosítását el kell végezni. A színező anyagok azonosítására javasolt módszerekkel igazolni kell, hogy csak 3. számú mellékletben meghatározott anyagokat tartalmazza a készítmény. A konzerváló anyagok esetében azok felső és alsó határértékének kimutatására alkalmas vizsgálat elvégzése kötelező. Bármilyen más, az élettani funkciókat befolyásoló segédanyag esetében a felső határérték kimutatására, míg a hatóanyag biológiai hasznosulását befolyásoló segédanyag esetében az alsó határérték kimutatására alkalmas vizsgálat szükséges, hacsak a biológiai hasznosulás mértékét más megfelelő vizsgálatok nem bizonyítják. 1.4. Ártalmatlansági vizsgálatok

Source: https://magyarkozlony.hu/hivatalos-lapok/63a6486779bfa5c8125bbc2c7dafef09d13bd214/dokumentumok/f3e0beebfd86ad9435a490bbc2a68d9a23bcac54/letoltes